En 26-årig mand er ved et grundlovsforhør i Retten i Hjørring fredag blevet varetægtsfængslet i fire uger. Det sker, efter Nordjyllands Politi torsdag klokken 21.35 anholdte den 26-årige mand på en adresse i Ulsted efter en voldsepisode. Manden er sigtet for kvalificeret grov vold ved at have sparket sin 22-årige gravide samlever i maven, nikket hende skaller og trådt hende i ansigtet med en sikkerhedssko. Desuden skulle den 26-årige mand have skubbet den 22-årige kvinde omkuld, sat sig på hende og holdt hende hårdt fast. Ifølge Kristina Frandsen, der er anklager ved Nordjyllands Politi, nægtede den 26-årige sig skyldig og tog efterfølgende forbehold for at kære varetægtsfængslingen.
Den 26-årige har udøvet grov vold mod en 22-årig kvinde, som han bor sammen med.